[{"text_idx": "#000000", "text": "IJK 2021 ne okazos en Koreio"}, {"text_idx": "#000001", "text": "Korea Esperanto-Junularo anoncis, ke g\u0302i ne povos arang\u0302i la Internacian Junularan Kongreson en 2021. TEJO nun denove serc\u0302as kandidatojn por la c\u0302efa junulara arang\u0302o de la venonta jaro."}, {"text_idx": "#000002", "text": "Jam pli frue pro la kronvirusa pandemio estis anoncitaj la nuligoj de la c\u0302i-jara IJK en Nederlando kaj de la c\u0302i-jara UK en Kanado. Nun Korea Esperanto-Junularo anoncis ke, pro la malcerteco kau\u0306zita de la epidemio, ankau\u0306 la IJK en 2021 en la insulo Jeju en Koreio ne povos okazi lau\u0306plane."}, {"text_idx": "#000003", "text": "Lau\u0306 klariga letero sendita de KEJ, en la nuna situacio, kiam en Koreio komencig\u0302is dua ondo de la pandemio, ne eblas scii, c\u0302u la problemoj pasos antau\u0306 la somero 2021 kaj denove eblos facile veturi internacie. Aldone la nuligo de la c\u0302i-jara IJK signifas, ke estraranoj de KEJ ne povos gajni spertojn c\u0302eestante g\u0302in, kio lau\u0306 ili interalie gravus por konvinki la oficialajn instancojn en Jeju doni sian subtenon al la kongreso."}, {"text_idx": "#000004", "text": "Anstatau\u0306e KEJ proponas, ke ordinara IJK venontfoje okazu nur en 2022, kiam la Monda Organizaj\u0302o pri Sano estos oficiale anoncinta la finon de la pandemio. Se TEJO decidos organizi retan IJK-n en 2021, KEJ pretas respondeci pri g\u0302i."}, {"text_idx": "#000005", "text": "Kiel aldonan eblon KEJ proponas, ke ordinara fizika IJK povus okazi en Nederlando en 2022, kaj tiam KEJ pretus gastigi IJK-n en Koreio en la jaro 2023."}, {"text_idx": "#000006", "text": "Libera Folio kontaktis la prezidanton de KEJ, Shin Hyunkyu, por demandi, kial oni tiel frue faris decidon nuligi la kongreson, kiu devus okazi en 2021."}, {"text_idx": "#000007", "text": "Libera Folio: Kial oni jam nun decidis tion? C\u0302u ne estas tre frue nun diveni ion ajn pri la epidemia situacio post pli ol unu jaro?"}, {"text_idx": "#000009", "text": "Unu el la alternativoj proponitaj de KEJ estas, ke fizika IJK 2021 okazu en Nederlando, kie devus okazi la nuligita c\u0302i-jara IJK. Nederlanda Esperanto-Junularo tamen ne s\u0302ajnas preta transpreni la respondecon:"}, {"text_idx": "#000011", "text": "\u2013 Ni nun ne planas organizi IJK-on en 2021, ni devus trovi grandan junulargastejon au\u0306 ion similan nur jaron antau\u0306e, diras Rogier Huurman, prezidanto de NEJ, responde al demando de Libera Folio."}, {"text_idx": "#000012", "text": "Korea Esperanto-Junularo estas jam la dua teamo, kiu retiras sian kandidatig\u0302on por la IJK 2021. Pli frue kandidatis brita teamo, kiu planis arang\u0302i IJK-n en Belfasto en Norda Irlando, samurbe kie en tiu jaro okazos la Universala Kongreso."}, {"text_idx": "#000013", "text": "Tamen poste evidentig\u0302is, ke plej vers\u0302ajne ne eblus ricevi simile favorajn kondic\u0302ojn por la junulara kongreso. Samtempe montrig\u0302is, ke mankas sufic\u0302aj aktivuloj por la teamo, kaj jars\u0302ang\u0302e la brita teamo retiris sian kandidatig\u0302on. Aliaj kandidatoj mankis."}, {"text_idx": "#000015", "text": "El tiuj la estraro de TEJO tiam trovis la korean proponon plej tau\u0306ga."}, {"text_idx": "#000016", "text": "TEJO ankorau\u0306 ne decidis kiel pluiri en la nova situacio, sed lau\u0306 informoj donitaj al la komitato, la estraro nun planas eksterordinaran kunsidon nur por diskuti la venontjaran IJK-n. Inter la alternativoj estas kontakti la antau\u0306ajn kandidatojn kaj fari plian alvokon por ekhavi aldonajn kandidatojn."}, {"text_idx": "#000017", "text": "La kasisto de TEJO, Mung Bui (Felic\u0302a), en la estraro respondecas ankau\u0306 pri la kongresoj. En la komitata diskutejo s\u0302i skribas, ke ec\u0302 se nun ne eblas antau\u0306vidi, kio okazos post 14 monatoj, estas preferinde plani fizikan IJK-n por la jaro 2021."}, {"text_idx": "#000018", "text": "\u2013 Unu el la plej gravaj aferoj de organizado IJK estas la loko, do ni nun serc\u0302as landon, en kiu eblus en mallonga tempo trovi tau\u0306gan lokon. Ni ankorau\u0306 havas tempon, kaj mi kredas ke ni havas multajn spertajn aktivulojn pri IJK, kiuj pretas helpi al la organizado. Ni deziras havi kunsidon pri IJK 2021 tre baldau\u0306 por au\u0306skulti opiniojn kaj ideojn de landaj sekcioj pri la temo."}]